KLASA: 034-05/24-01/80

URBROJ: 711-02-01/07-2024-02

Zagreb, 14. lipnja 2024.

**TONČI RESTOVIĆ**

 zastupnik u Hrvatskom saboru

**Predmet: mišljenje na zahtjev obveznika** **Tončija Restovića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 27. svibnja 2024. godine zaprimilo zahtjev za davanjem mišljenja koji je podnio obveznik Tonči Restović, zastupnik u Hrvatskom saboru.

U podnesenom zahtjevu obveznik postavlja pitanje smije li svoj udio u odvjetničkom društvu (j.t.d.) i svoj udio u trgovačkom društvu (d.o.o.) prebaciti ugovorom o prijenosu upravljačkih prava odvjetniku koji je suosnivač istoga odvjetničkog društva. Naime, Odvjetnička komora je dala mišljenje da obveznik ne treba istupati iz članstva u odvjetničkom društvu te mu je upisala mirovanje obavljanja odvjetničke dužnosti danom stupanja na dužnost zastupnika u Saboru. Kako je obveznik jedan od osnivača OD Macura i Restović j.t.d. i jedini osnivač trgovačkog društva Sperm whale d.o.o., namjera obveznika je oba upravljačka prava prebaciti na odvjetnika ……………….., a koji je ujedno i osnivač i član gore spomenutog odvjetničkog društva.

Obveznik traži mišljenje Povjerenstva je li opisani prijenos upravljačkih prava na ………… u skladu sa zakonom.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024. godine, obvezniku daje mišljenje kako slijedi.

Člankom 8. stavkom 3. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva.

Uvidom u Registar obveznika, koji ustrojava i vodi Povjerenstvo, utvrđeno je da Tonči Restović od 16. svibnja 2024. godine obnaša dužnost zastupnika u Hrvatskom saboru.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu toga Zakona pa je Tonči Restović kao obveznik dužan postupati sukladno odredbama ZSSI-a.

Člankom 19. stavkom 1. ZSSI-a propisano je da će obveznik, koji ima 5 % i više dionica odnosno udjela u vlasništvu (kapitalu trgovačkog društva), za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Člankom 5. stavkom. 1. točkom 6. ZSSI-a definirane su povezane osobe kao osobe navedene u točki 3. toga stavka (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar Trgovačkog suda u Zadru – stalna služba u Šibeniku, a u odnosu na Odvjetničko društvo MACURA I RESTOVIĆ j.t.d., OIB: 05224078166, Povjerenstvo je utvrdilo da su ………….. i Tonči Restović osnivači tog društva, a obojica zastupaju društvo samostalno i pojedinačno.

U odnosu na trgovačko društvo SPERM WHALE d.o.o., OIB: 26802671615, uvidom u sudski registar Trgovačkog suda u Zadru – stalna služba u Šibeniku Povjerenstvo je utvrdilo da je osnivač i jedini član tog društva Tonči Restović, a koji isto društvo zastupa samostalno i pojedinačno.

Članak 27. stavak 2. Zakona o odvjetništvu („Narodne novine“, broj 09/94., 117/08., 50/09., 75/09., 18/11. i 126/21., u daljnjem tekstu: ZOO) propisuje da se odvjetničko društvo osniva kao javno trgovačko društvo ili kao društvo s ograničenom odgovornošću. Stavak 3. istog članka tog Zakona propisuje da se na odvjetničko društvo na odgovarajući način primjenjuje Zakon o trgovačkim društvima, osim ako tim Zakonom nije što drugačije uređeno.

Člankom 68. stavkom 1. Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22., 114/22., 18/23. i 130/23., u daljnjem tekstu: ZTD) propisano je da je javno trgovačko društvo ono trgovačko društvo u koje se udružuju dvije ili više osoba zbog trajnog obavljanja djelatnosti pod zajedničkom tvrtkom, a svaki član društva odgovara vjerovnicima društva neograničeno solidarno cijelom svojom imovinom.

S obzirom da su obveznik Tonči Restović i ……………. udruženi radi obavljanja djelatnosti pod zajedničkom tvrtkom te neograničeno solidarno odgovaraju vjerovnicima društva i to cijelom svojom imovinom, Povjerenstvo je mišljenja da isti imaju zajednički interes u poslovnom smislu i da su stoga interesno povezani. Zbog navedenog, Povjerenstvo utvrđuje da se ………………. smatra povezanom osobom s obveznikom u smislu citiranog članka 5. stavka 1. točke 6. ZSSI-a.

Slijedom navedenog, ako obveznik Tonči Restović u Odvjetničkom društvu MACURA I RESTOVIĆ j.t.d. i u društvu SPERM WHALE d.o.o. ima 5 % i više dionica, odnosno udjela u vlasništvu (kapitalu trgovačkog društva), za vrijeme obnašanja javne dužnosti dužan je prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ZSSI-a ili na posebno tijelo. Konkretno, a s obzirom da je Povjerenstvo mišljenja da je …………….. interesno povezan s obveznikom Tončijem Restovićem pa da se stoga isti smatra s obveznikom povezanom osobom, imenovani obveznik ne može prenijeti svoja upravljačka prava u Odvjetničkom društvu MACURA I RESTOVIĆ j.t.d. i društvu SPERM WHALE d.o.o. na ……………. Međutim, predmetna upravljačka prava obveznik može prenijeti na drugu osobu koja nije član obitelji obveznika niti s obveznikom povezana osoba u smislu članka 5. stavka 1. točke 3. i 6. ZSSI-a ili na posebno tijelo.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznik Tonči Restović, elektroničkom poštom
2. Objava na internetskoj stranici Povjerenstva
3. Pismohrana